**ELŐTERJESZTÉS**

**Szombathely Megyei Jogú Város Közgyűlésének**

**2017. október 26-i ülésére**

**Javaslat**

**a településképet meghatározó reklámok, plakátok elhelyezéséről**

**szóló önkormányzati rendelet megalkotására**

A településkép védelméről szóló 2016. évi LXXIV. törvény (a továbbiakban: Tvtv.) 14. § (2) bekezdés értelmében „*A helyi építési szabályzat … településképi követelményeit, valamint az építészeti örökség helyi védelméről szóló, a reklámok, reklámhordozók és cégérek elhelyezésének, alkalmazásának követelményeiről, feltételeiről és tilalmáról szóló, és a településképi véleményezési, illetve a településképi bejelentési eljárás sajátos jogintézményekről szóló önkormányzati rendeletet …2017. december 31-ig lehet alkalmazni.”*

A Tvtv. 12. §-a 2017. szeptember 29-től kiegészült az (5) bekezdéssel. Ennek alapján *„Felhatalmazást kap az önkormányzat településképi rendelet hiányában, a reklámok, reklámhordozók és cégérek elhelyezésének, alkalmazásának követelményeiről, feltételeiről és tilalmáról és a településképi bejelentési eljárásról szóló önkormányzati rendeletnek - a településkép védelméről szóló 2016. évi LXXIV. törvény módosításáról szóló 2016. évi CLXXIV. törvénnyel (a továbbiakban: Módtv.) és a végrehajtására kiadott jogszabályokkal való összhang biztosítása érdekében történő - megalkotására és módosítására.*

Fentiek értelmében tehát a Tvtv.-vel, valamint a településkép védelméről szóló törvény reklámok közzétételével kapcsolatos rendelkezéseinek végrehajtásáról szóló 104/2017. (IV. 28.) Korm. rendelettel összhangban szükséges a településképet meghatározóreklámok, plakátok elhelyezéséről szóló önkormányzati rendeletetmegalkotása. Ezzel egyidejűleg jelentős mértékben módosítani szükséges Szombathely Megyei Jogú Város Önkormányzata Közgyűlésének a településképi bejelentési eljárásról és a településképi kötelezésről szóló 20/2013. (VI.6.) önkormányzati rendeletét.

E rendelet megalkotásával egyidejűleg – a rendelet tervezet 18. §-a szerint – Szombathely Megyei Jogú Város valamennyi önkormányzati rendeletének reklámokra, hirdető-berendezésekre vonatkozó minden előírása hatályát veszti.

Az új szabályozás lényeges elemei az alábbiak szerint foglalhatók össze:

Lényeges alapvetésként rögzítendő, hogy a rendeletben nem szabályozott vagy tiltott reklámhordozó, illetve reklám kihelyezése a rendelet hatályba lépését követően (2017. december 1. napja) tilos. Ezen szabály alól kivételt képez a cégér, a cégfelirat valamint külön központi jogszabály alapján a villanyoszlopra kihelyezett reklám vagy reklámhordozó.

A rendelet-tervezet az alábbi reklámhordozókat definiálja:

**A./ Ingatlanon elhelyezett:**

1. CityLight formátumú eszköz
2. CityBoard formátumú eszköz
3. információs célú berendezés
4. közérdekű molinó
5. más célú berendezés
6. mobil plakáttartó berendezés
7. megállító tábla
8. reklámzászló.

**B./ Nem ingatlanon elhelyezett:**

1. hirdetőember
2. hangos reklám
3. tájékoztató osztás
4. szórólap osztás
5. promóciós termék osztása.

A rendeletben szereplő fontosabb szabályokat az alábbiak szerint foglalom össze:

* Reklámhordozó az épületek közterületről látható homlokzatán – építési reklámháló kivételével – nem helyezhető el.
* Fő szabály szerint egy adott útszakasz menetirány szerinti azonos oldalán ötven méteren belül további reklámhordozó nem helyezhető el.
* Műszaki előírások:
* megvilágítása céljából kizárólag 80 lumen/Watt mértéket meghaladó hatékonyságú, statikus meleg fehér fényforrások használhatók.
* Főszabály szerint közterületen reklám, illetve plakát reklámhordozó:

1. horganyzott és szinterezett acélból, vagy szinterezett alumíniumból készült eszközökön,
2. plexi vagy biztonsági üveg mögött,
3. hátsó fényforrás által megvilágított eszközben,
4. állandó és változó tartalmat is megjelenítő eszközön

helyezhető el azzal, hogy egymástól számított 2 méteres távolságon belül – ide nem értve az egyetlen funkcionális célú utcabútoron történő több reklámhordozó valamint a választási plakát elhelyezését – sem horizontálisan, sem vertikálisan nem helyezhető el.

* Az alábbi területeken nem tehető közzé reklám, nem helyezhető el reklámhordozó, reklámhordozót tartó berendezés, kivéve a területen állandó vagy rendezvényhez kapcsolódóan alkalmi jelleggel működő kereskedelmi és vendéglátó egységek működési körébe tartozó megállító tábla, reklámzászló, közterület fölé nyúló árnyékoló berendezés:
  1. Csónakázó-tó (3683/2, 3689, 3681/1 hrsz)
  2. Sportliget (Liget u. – Kenderesi utca, Arany-patak, Perint patak, Dolgozók útja által határolt terület)
  3. Kalandváros
  4. Járdányi Paulovics István Romkert
  5. ISEUM
  6. ingatlan-nyilvántartásban közparkként felvett ingatlan
  7. játszótér, játszóeszközök
  8. köztemető
  9. közterületi virágágyás.
* Mobil plakáttartó berendezés kizárólag a választási kampány időszakában, kampányeszközként helyezhető ki közterületre, az alábbi területek kivételével:

1. Fő tér,
2. Savaria tér,
3. a) - b) pont szerinti terekre bevezető díszburkolatos járdaszakaszon,
4. Berzsenyi tér,
5. Szent Márton tér,
6. Mindszenty tér,
7. Szily János utca,
8. Szent Márton és Szent Erzsébet templomok 30 méteres körzetében,
9. a Szent Márton út – Hunyadi út közötti gyalogos aluljáróban,
10. fákon, parkokban.

* A Karnevál területe és időtartama nem tartozik a rendelet hatálya alá.
* A rendelet hatálya kiterjed a közterületről látható magánterületre is.
* Főszabály szerint a reklámhordozó elhelyezéséhez a következő eljárásokat szükséges lefolytatni: településképi bejelentései eljárás, közútkezelői hozzájárulás, közterületen történő kihelyezés esetén közterület-használati szerződés megkötése (előre történő fizetéssel).
* Az engedélyek kizárólag a jogosultat illetik meg, amennyiben a jogosult személye bármilyen okból kifolyólag megváltozik, úgy a közterület használati jogosultság megszűnik, és a reklámhordozó elhelyezésére vonatkozóan új eljárást kell kezdeményezni és lefolytatni.
* A díjakat javasoljuk egységesen meghatározni a rendelet-tervezet 3. mellékletében foglaltak alapján.

Javaslom, hogy a rendeletek megalkotása esetén a hatályba lépést követő 1 éves időszak gyakorlati tapasztalatai alapján a rendeletek kerüljenek felülvizsgálatra. Megjegyzendő, hogy a rendelet hatálya nem terjed ki a tájékoztatást adó jelzőtáblákra, ezért - városképi jelentőségük miatt - indítványozom az elhelyezésükre vonatkozó szabályozás és gyakorlat felülvizsgálatát.

Az előterjesztés mellékletét képezi a reklámok elhelyezéséről szóló önkormányzati rendelet tervezete, annak indokolása és a jogalkotási törvény szerinti hatásvizsgálat, továbbá a településképi bejelentési eljárásról és a településképi kötelezésről szóló 20/2013. (VI. 6.) önkormányzati rendelet módosítását tartalmazó egységes szerkezetű segédlet.

Kérem a Tisztelt Közgyűlést, az előterjesztést megtárgyalni, a rendeletet megalkotni, a határozati javaslatot elfogadni szíveskedjék.

**Szombathely, 2017. október „ ”**

**/: Dr. Puskás Tivadar:/**

**HATÁROZATI JAVASLAT**

**……./2017. (X.26.) Kgy. sz. határozat**

1. A Közgyűlés felkéri a polgármestert, hogy a településképet meghatározó reklámok, plakátok elhelyezéséről, valamint a településképi bejelentési eljárásról és a településképi kötelezésről szóló önkormányzati rendeleteket 1 éves gyakorlati tapasztalatok alapján vizsgálja felül, és a vizsgálat eredményéről tájékoztassa a közgyűlést.
2. A Közgyűlés felkéri a polgármestert, hogy a tájékoztatást adó jelzőtáblák elhelyezésének szabályait és gyakorlatát vizsgálja felül, és annak eredményéről tájékoztassa a Közgyűlést.

**Felelős:** Dr. Puskás Tivadar polgármester

Illés Károly, alpolgármester

Dr. Károlyi Ákos, jegyző

(A végrehajtás előkészítéséért:

Lakézi Gábor, városi főépítész, a Városüzemeltetési Osztály vezetője)

**Határidő:**

1. pont: 2018. december 31.

2. pont: 2018. április 30.